text: [{"text_idx": "#000002", "text": "Sto\u0301ra lesivanakanningin, sum var\u00f0 gj\u00f8rd fyri tveimum a\u0301rum si\u0301\u00f0um, gevur okkum eina a\u0301bending um, hvussu ta\u00f0 er i\u0301 no\u0301gvum heimum \u2013 undir vanligum umst\u00f8\u00f0um. Har si\u0301ggja vit, at sum heild eru ta\u00f0 mammurnar, sum gera oftast sku\u0301lating vi\u00f0 b\u00f8rnunum, men flestu b\u00f8rnini fa\u0301a eisini hja\u0301lp fra\u0301 pa\u0301punum. Ta\u00f0 s\u00e6st eisini, at tali\u00f0 av teimum, sum onga hja\u0301lp fa\u0301a, veksur u\u0301r 15 % i\u0301 4. flokki upp i\u0301 37 % i\u0301 9. flokki."}, {"text_idx": "#000003", "text": "Felags fyri allar spurningarnar, sum b\u00f8rnini fingu i\u0301 kanningini, er, at mamman ver\u00f0ur oftast nevnd, sum tann, i\u00f0 ger sku\u0301lating vi\u00f0 b\u00f8rnunum; serliga v\u00e6l s\u00e6st hetta, ta\u0301 i\u00f0 ta\u00f0 ver\u00f0ur samanbori\u00f0 vi\u00f0, hvussu ofta b\u00f8rnini lesa; har s\u00e6st, at tey, sum fa\u0301a hja\u0301lp til sku\u0301latingini fra\u0301 mammuni, eru tey, sum lesa oftari i\u0301 fri\u0301ti\u0301\u00f0ini. Hyggja vit at kynunum, s\u00e6st, at f\u00e6rri dreingir enn gentur fa\u0301a hja\u0301lp til sku\u0301lating."}, {"text_idx": "#000004", "text": "I\u0301 lesivanakanningini var eisini kanna\u00f0, hv\u00f8rji vi\u00f0urskifti gj\u00f8rdu seg galdandi i\u0301 teimum flokkunum, sum h\u00f8vdu go\u0301\u00f0a lesimentan. Har kom fram, at n\u00e6mingarnir, sum lesa no\u0301gv, fa\u0301a hja\u0301lp til sku\u0301lating fra\u0301 mammuni ella systkjum; i\u0301 teimum flokkunum, sum h\u00f8vdu va\u0301naliga lesimentan, var \u00f8vut sta\u00f0fest, at ta\u0301 i\u00f0 b\u00f8rnunum t\u00f8rva\u00f0i hja\u0301lp til sku\u0301lating, vo\u0301ru ta\u00f0 onnur enn mamman ella systkin, sum hja\u0301lptu. Kanningin vi\u0301sti eisini, at ta\u00f0 er vanligari millum n\u00e6mingar, sum lesa no\u0301gv, at fa\u0301a hja\u0301lp til sku\u0301lating, enn millum n\u00e6mingar, sum lesa li\u0301ti\u00f0."}, {"text_idx": "#000005", "text": "Lesivanakanningin var\u00f0 gj\u00f8rd i\u0301 4., 6. og 9. flokki, og fleiri enn 1200 n\u00e6mingar svara\u00f0u. 89 % av teimum, sum to\u0301ku lut i\u0301 kanningini, s\u00f8gdu, at tey alti\u0301\u00f0 ella n\u00e6stan alti\u0301\u00f0 gera sku\u0301lating."}, {"text_idx": "#000006", "text": "Ta\u00f0 ber til at lesa alla kanningina her: "}, {"text_idx": "#000010", "text": "Vit, i\u00f0 r\u00f8kja heimasi\u0301\u00f0una um ma\u0301lmenning, hava allar brennandi a\u0301huga fyri ma\u0301lmenning og lesing. Vit samstarva i\u0301 ymiskum verk\u00e6tlanum, eitt nu\u0301 hava vit tiki\u00f0 stig til sto\u0301ru kanningina av lesivanum 2017-2018."}]